b'\n_START_ARTICLE_\nCiljanje genov\n_START_PARAGRAPH_\nCiljanje genov je genetska tehnika spreminjanja endogenih genov z uporabo homologne rekombinacije. Metodo lahko uporabimo za izbris gena, odstranitev eksonov ali uvedbo to\xc4\x8dkovnih mutacij. Ciljanje genov je lahko stalno ali pogojno. Pogoji so lahko v \xc4\x8dasu razvoja/\xc5\xbeivljenja organizma ali pri posameznih tkivih razli\xc4\x8dni. Za ciljanje genov je potrebno ustvariti poseben vektor za vsak gen, ki nas zanima. Lahko pa ga uporabimo pri katerem koli genu, neodvisno od transkripcijske aktivnosti ali velikosti genov.\n_START_SECTION_\nMetoda\n_START_PARAGRAPH_\nMetode ciljanja genov so pri razli\xc4\x8dnih organizmih razli\xc4\x8dne. Za ciljanje genov pri mi\xc5\xa1ih je protokol v splo\xc5\xa1nem naslednji: najprej s pomo\xc4\x8djo bakterij izdelamo iz DNA zgrajeni ciljajo\xc4\x8di konstrukt. Ta navadno vsebuje del gena, ki ga bomo ciljali, gen poro\xc4\x8devalec in izbirni ozna\xc4\x8devalec. Vstavimo ga v mi\xc5\xa1je embrionalne mati\xc4\x8dne celice v kulturi. Izberemo celice z ustrezno vstavitvijo in jih uporabimo za vgradnjo v mi\xc5\xa1je tkivo z injiciranjem v embrio. Kon\xc4\x8dno izberemo himerne mi\xc5\xa1i, pri katerih gradijo razmno\xc5\xbeevalne organe spremenjene celice. Po tem koraku je celotno mi\xc5\xa1je telo osnovano na predhodno izbrani mati\xc4\x8dni celici.\n_START_SECTION_\nNobelova nagrada 2007\n_START_PARAGRAPH_\nMario Capecchi, Martin Evans in Oliver Smithies so za svoje delo na\xc2\xa0\xc2\xbbosnovah za uvedbo posameznih sprememb genov pri mi\xc5\xa1ih z uporabo embrionalnih mati\xc4\x8dnih celic\xc2\xab, tj. ciljanje genov, leta 2007 prejeli Nobelovo nagrado za fiziologijo ali medicino.'